Näkövammaisten kirjastoyhdistys ry
Toimintasuunnitelma vuodelle 2026

1. Toiminnan tarkoitus ja toimintamuodot
Näkövammaisten kirjastoyhdistys ry:n tarkoitus on sääntöjensä mukaisesti edistää näkövammaisten kirjallisuusharrastusta, vaikuttaa näkövammaisten kirjastopalvelujen ja saavutettavan kirjallisuuden saatavuuteen, laatuun ja kehittämiseen sekä seurata tiedonvälitystekniikan kehittymistä. Yhdistys tekee yhteistyötä näkövammaisjärjestöjen sekä muiden toiminnan tarkoitusta edistävien tahojen kanssa. Tarkoituksensa toteuttamiseksi yhdistys:
- tukee taloudellisesti näkövammaisten kirjallisuusharrastusta 
- harjoittaa julkaisu- ja tiedotustoimintaa 
- tukee kirjastoalan tutkimusta ja koulutusta
- edistää saavutettavan kirjallisuuden saatavuutta ja laatua
Toimintavuosi on yhdistyksen 137:s. Yhdistys on Näkövammaisten liiton jäsen.

2. Vaikuttamistyö
2.1. Saavutettavuuskirjasto Celia

Yhdistys seuraa Saavutettavuuskirjasto Celian toimintaa, arvioi palvelujen toimivuutta näkövammaisten asiakkaiden kannalta ja ottaa kantaa kirjaston toiminnan muutoksiin. Yhdistys tukee Näkövammaisten liiton alueyhdistyksiä hankkeissa, joilla pyritään löytämään asiakkaille korvaavia tapoja äänijulkaisujen lainaamiseen Saavutettavuuskirjasto Celian lopetettua äänikirjojen tuotannon CD-levyinä. Työtä tehdään yhdessä Näkövammaisten liiton, Näkövammaisten Kulttuuripalvelun ja Synförbundetin kanssa. Vuoden 2026 alusta Celia liitettiin osaksi Kansallisarkistoa. Yhdistys seuraa muutoksen vaikutuksia Celian ja Celian näkövammaisten asiakkaiden asemaan.

2.2. Kaupallinen äänikirjatarjonta
Yhdistys jatkaa vaikuttamistyötä kaupallisten äänikirjapalveluiden saavutettavuuden parantamiseksi. Yhdistys on mukana Laurin Kirja -äänikirjapalkinnon jakamisessa yhdessä Näkövammaisten Kulttuuripalvelun ja Näkövammaisten liiton kanssa. Palkinto jaetaan suomalaisen kirjallisuuden päivänä 10. lokakuuta. Laurin kirja -palkinnon valitsee näkövammaisista koostuva palkintolautakunta.

2.3 Suomen Daisy-konsortio
Daisy on saavutettava julkaisustandardi, jota kehitetään kansainvälisenä yhteistyönä. Suomen Daisy-konsortio (SDK) edistää Daisyn tunnettuutta ja kehitystä sekä tarjoaa kanavan uusimman kansainvälisen Daisy-tiedon saamiseksi. Yhdistys jatkaa konsortion jäsenenä.

2.4 Edustus Näkövammaisten liitto ry:n valtuustossa
Yhdistys on Näkövammaisten liiton  jäsen. Vuosikokouksen päätöksellä toimikaudella 2024-2028 yhdistyksen valtuutettuna Näkövammaisten liitto ry:n valtuustossa jatkaa Markku Vaittinen ja hänen varavaltuutettunaan Ari Lahtinen.

3. Avustustoiminta ja yhteishankkeet
3.1. Apurahat ja avustukset
Yhdistyksen toimintaan kuuluu näkövammaisten kirjoittamisharrastusten ja julkaisutoiminnan tukeminen jakamalla hakemusten perusteella apurahoja sekä tarjoamalla taloudellista tukea kirjastoalan tutkimukseen ja koulutukseen. Apurahoista tiedotetaan näkövammaisyhteisön lehdissä ja verkossa. Hakijoille tarjotaan yhdistyksen verkkosivuilla hakemista helpottava lomake.
Yhdistys tukee Näkövammaisten Kulttuuripalvelu ry:n toimintaa avustuksilla. Avustuksilla Näkövammaisten Kulttuuripalvelu muun muassa maksaa palkkioita Kajastus-blogiin kirjoittaville näkövammaisille, järjestää kirjailijavierailuja sekä tuottaa ja tukee muuta kulttuuritoimintaa. Myös muita näkövammaisjärjestöjä tuetaan rahallisesti. Erityisesti Saavutettavuuskirjasto Celian cd-lainauksen loppuminen on aiheuttanut järjestöille tarvetta tiedottaa sekä tarjota tukea näkövammaisille uusien äänikirja- ja -lehtisovellusten ja -laitteiden käyttöön ottamisessa.

3.2. Yhteistyö näkövammaisyhteisön kanssa
Yhdistys tekee yhteistyötä näkövammaisjärjestöjen kanssa kirjallisuuteen liittyvien kulttuuritapahtumien järjestämiseksi. Yhdistys tukee Näkövammaisten Kulttuuripalvelu ry:n ja muiden näkövammaisyhdistysten kirjallisuustoimintaa sekä työtä saavutettavuuden ja osallisuuden parantamiseksi. Yhteistyötä tehdään myös Näkövammaisten liiton kanssa muun muassa vapaaehtoisskannaajien käyttämän jakelualustan kehittämistyössä.

4. Viestintä
Viestinnän tarkoituksena on lisätä yhdistyksen tunnettuutta ja parantaa edellytyksiä näkövammaisten ihmisten tiedonsaantiin ja osallisuuteen. Yhdistys tiedottaa ajankohtaisista asioista verkkosivuillaan osoitteessa nky.fi. Jäsenille lähetetään vuosittain yksi tai kaksi jäsenkirjettä mustavalkoisena, pistekirjoituksella tai sähköisesti.

5. Hallinto
5.1. Hallitus ja toimikunnat
Yhdistyksen hallitukseen kuuluu puheenjohtaja ja kuusi varsinaista jäsentä, joista vuosittain on erovuorossa kolme. Hallitus voi asettaa tarpeen mukaan toimikuntia ja työryhmiä suunnittelemaan ja toteuttamaan toimintaa. Yhdistys käyttää Näkövammaisten liiton Kilta-jäsenrekisteriä.

5.2. Talous
Yhdistys rahoittaa toimintansa ensisijaisesti kassavaroilla ja sijoitusomaisuuden tuotoilla. Tilikauden 2026 talousarviossa varsinaisen toiminnan kulujäämäksi on arvioitu 285 440 euroa. Kun nettotuotot on arvioitu 400 euroksi kuluvan tilikauden alijäämäksi muodostuu 285 040 euroa. Vuonna 2026 jatketaan yhdistyksen uutta sijoitusstrategiaa. Siihen liittyvä yhdistyksen sijoituspolitiikka -dokumentti päivitetään keväällä.

6. Vuoden 2026 tulostavoitteet
1. Tuetaan Näkövammaisten Kulttuuripalvelu ry:n toimintaa. Avustuksilla maksetaan muun muassa palkkioita Kajastus-blogin näkövammaisille kirjoittajille sekä tuetaan kirjailijavierailutilaisuuksia ja muuta kirjallisuuteen liittyvää toimintaa.
2. Seurataan yhdessä Näkövammaisten Kulttuuripalvelun ja Näkövammaisten liiton kanssa kaupallisten elektronisen ja äänikirjatuotannon saavutettavuutta ja laatua sekä osallistutaan kehitystyöhön esimerkiksi olemalla mukana Laurin Kirja -äänikirjapalkinnon jakamisessa.
3. Jatketaan kuluneena vuonna lisääntynyttä avustusten jakamista yksityisille näkövammaisille henkilöille sekä näkövammaisjärjestöille parantamalla näkyvyyttä kohderyhmän tavoittavilla kanavilla.
4. Lisätään yhdistyksen nettisivuille uutta sisältöä. 
5. Julkaistaan yksi tai kaksi jäsenkirjettä mustavalkoisena, pistekirjoituksella ja sähköisesti.
6. Tilikauden alijäämä katetaan kassavaroilla ja tarvittaessa sijoitusomaisuuden tuotoilla ja myynnillä. Jatketaan yhdistyksen uutta sijoitusstrategiaa vuonna 2025 laaditun sijoituspolitiikka -dokumentin mukaisesti.